Helsinki on järjestämisvastuussa kaupunkina eikä se ole osa hyvinvointialuetta.  Pelastustoiminnan ja sosiaali- ja terveystoimen osalta sovelletaan kuitenkin samoja säännöksiä kuin hyvinvointialueilla ja se saa rahoituksen tehtäviin samoin kriteerein kuin hyvinvointialueet.
Koska Helsinki ei ole hyvinvointialue, siellä ei järjestetä aluevaaleja. Ylintä päätösvaltaa käyttää pelastustoimen ja sosiaali- ja terveystoimen osalta Helsingin kaupunginvaltuusto. Tehtävien hoitoon säädetään kuitenkin lailla joitain poikkeuksia. Sen tulee muun muassa eriyttää pelastustoimen ja sosiaali- ja terveystoimen kustannukset kirjanpidollisesti muusta kunnan toiminnasta.